
РАЗДЕЛ ПЪРВИ

ОБЩИ ПОЛОЖЕНИЯ


Чл. 1. С тази наредба се урежда редът за упражняване правата на собственост на общината върху дялове и акции на търговски дружества, както и образуването, преобразуването и прекратяването на еднолични търговски дружества с общинско участие в капитала, участието на едноличните търговски дружества с общинско участие в капитала в други дружества,  участието на общината в други търговски дружества, възлагането на управлението и контрола и съдържанието на договорите, съставът и компетенциите на органите за управление и контрол, редът за определяне на представителите на общината в органите за управление и контрол, техните права и задължения, възнаграждението и отговорността при неизпълнение на задълженията,  и правилата за сключване на договори за наем и разпореждане с дълготрайни активи и за задължително застраховане на имуществото.


Чл. 2. Общинският съвет упражнява правата на собственост на общината в търговските дружества при условията, по реда и чрез органите, посочени в тази наредба.

РАЗДЕЛ ВТОРИ

ОБРАЗУВАНЕ И ПРЕОБРАЗУВАНЕ НА ОБЩИНСКИ ТЪРГОВСКИ ДРУЖЕСТВА, УЧАСТИЕТО НА ЕДНОЛИЧНИТЕ ТЪРГОВСКИ ДРУЖЕСТВА С ОБЩИНСКО УЧАСТИЕ В КАПИТАЛА В ДРУГИ ДРУЖЕСТВА,  УЧАСТИЕТО НА ОБЩИНАТА В ДРУГИ ТЪРГОВСКИ ДРУЖЕСТВА.

Чл. 3. Общинският съвет може да образува еднолични дружества с ограничена отговорност и еднолични акционерни дружества.


Чл. 4. Образуването, преобразуването или прекратяването на общинските търговски дружества, като еднолични дружества с ограничена отговорност или еднолични акционерни дружества, се извършва с решение на Общинския съвет.


Чл. 5. Активите, пасивите и собственият капитал на преобразуваното дружество се отразяват във встъпителния баланс по отчетната стойност, посочена в счетоводните отчети към датата на преобразуване.

Чл. 5а. (1) Едноличните  търговски дружества с общинско участие могат да участват в капитала на други търговски дружества, въз основа на решение на Общинския съвет. 
(2) Общината може да участва като съдружник в други търговски дружества   въз основа на решение на Общинския съвет.

(3)  Проекти за решения на Общинския съвет по ал. 1 и ал. 2 се представят в деловодството на Общинския съвет, придружени от подробна обосновка, включително икономически анализи, обуславящи ползите от участието на общинско еднолично търговско дружество или на Общината в капитала на други търговски дружества.
(4) (Нова, приета с Решение №156/27.06.2024г.) Едноличните дружества с ограничена отговорност и едноличните акционерни дружества са публични предприятия по смисъла на чл. 2 от Закона за публичните предприятия и органите им на управление са длъжни да спазват и разпоредбите предвидени в глава втора, пета, шеста и седма на Закона за публичните предприятия и Правилника за неговото прилагане.

(5) (Нова, приета с Решение №156/27.06.2024г.) Общината упражнява правата си на собственост в общинските публични предприятия при спазване на принципите на чл. 12 от Правилника за прилагане на Закона за публичните предприятия и в съответствие с разпоредбите на Глава осма от ППЗПП.

Чл. 5б. (1) Общината може да внася свободни имоти и вещи или вещни права върху имоти, частна общинска собственост, като непарична вноска в капитала на търговски дружества, след решение на общинския съвет, прието с мнозинство от две трети от общия брой на общинските съветници.

(2) Проекти за решения на Общинския съвет по ал. 1 се представят в деловодството на Общинския съвет, придружени от подробна обосновка, обуславяща необходимостта и ползите от участието на общината в капитала на търговски дружества чрез непарична вноска. 
РАЗДЕЛ ТРЕТИ

ОРГАНИ НА ОБЩИНСКИТЕ ТЪРГОВСКИ ДРУЖЕСТВА


Чл. 6. (1) Органи на общинските търговски дружества – еднолични дружества с ограничена отговорност са:


1.Едноличният собственик на капитала;


2.Управителят (управителите).


(2) Органи на общинските търговски дружества – еднолични акционерни дружества са:


1.Едноличният собственик на капитала;


2.Съветът на директорите (едностепенна система) или надзорният и управителният съвет (двустепенна система


(3) Органите на търговските дружества, в които Общината е съдружник или акционер, се формират при условията и по реда на Търговския закон.


Чл. 7. Общинският съвет упражнява правата на едноличния собственик на капитала в общинските търговски дружества, освен ако в свое решение изрично е предвидил друго.


Чл. 8. Общинският съвет взема решения, когато упражнява правата на Общината, като едноличен собственик на капитала, а упълномощените лица, издават заповеди.


Чл. 9. В търговските дружества, в които Общината е акционер или съдружник, упълномощено от Общинския съвет лице представлява Общината в общото събрание на дружеството.

РАЗДЕЛ ЧЕТВЪРТИ

ПРАВОМОЩИЯ НА ОРГАНИТЕ НА ОБЩИНСКИТЕ ТЪРГОВСКИ ДРУЖЕСТВА – ЕДНОЛИЧНИ ТЪРГОВСКИ ДРУЖЕСТВА


Чл. 10. Едноличният собственик на капитала в общинските търговски дружества – еднолични търговски дружества с ограничена отговорност:


1. Изменя и допълва дружествения договор;


2. Преобразува и прекратява дружеството;


3. Приема годишния отчет и баланса, разпределя печалбата и взема решения за нейното изплащане до 20 май на следващата отчетния период година;


4. Взема решения за намаляване и увеличаване на капитала;


5. Избира управителя, определя възнаграждението му и го освобождава от отговорност;


6. Избира контрольор и проверители на дружеството;


7. Взема решения за откриване или закриване на клонове и за участие в други дружества;


8. Взема решения за участие на дружеството в граждански дружества;


9. Взема решения за придобиване и отчуждаване на недвижими имоти и вещни права върху тях;


10.Взема решения за придобиване или разпореждане с дялове или акции – собственост на дружеството, в други дружества, както и за придобиване или разпореждане с дълготрайни финансови активи на дружеството в чужбина;


11.Взема решения за предявяване искове на дружеството срещу управителя или контрольора и назначава представител за водене на процеси срещу тях;


12.Взема решения за допълнителни парични вноски;


13.Дава съгласие за обезпечения в полза на трети лица;


14.Дава съгласие за сключване на договори за кредитиране на трети лица и договори за задължително застраховане на имущества;


15.Дава съгласие за учредяване на ипотека и залог на дълготрайни активи на дружеството;


16.Назначава ликвидаторите при прекратяване на дружеството, освен в случай на несъстоятелност.


Чл. 11. Едноличният собственик на капитала в общинските търговски дружества – еднолични акционерни дружества с общинско имущество:


1.Изменя и допълва устава на дружеството;


2.Увеличава или намалява капитала на дружеството;


3.Преобразува и прекратява дружеството;


4.Избира и освобождава членовете на съвета на директорите, съответно на надзорния съвет и определя възнаграждението им;


5.Назначава и освобождава одитори – дипломирани експерт-счетоводители за заверка на годишните си баланси и отчета за приходите и разходите;


6.Одобрява годишния счетоводен отчет след заверка от назначения експерт-счетоводител до 20 май на следващата отчетния период година;


7.Решава издаването на облигации;


8.Назначава ликвидаторите при прекратяване на дружеството, освен в случай на несъстоятелност;


9.Освобождава от отговорност членовете на надзорния съвет, на управителния съвет и на съвета на директорите;


10.Взема решения за закриване или прехвърляне на предприятия или на значителни части от тях;


11.Дава съгласие за сключване на договори за задължително застраховане на имущества.


Чл. 12. Едноличният собственик на капитала в общинските търговски дружества – еднолични акционерни дружества, може да предвиди изрично в уставите на тези дружества друг ред или изисквания при вземане на решения относно:


1.Участие или разпореждане с участие в други търговски или граждански дружества в страната или в чужбина;


2.Придобиване или разпореждане с недвижими имоти или с вещни права върху тях;


3.Даване на обезпечения в полза на трети лица;


4.Сключване на договори за кредитиране на трети лица;


5.Учредяване на ипотека и залог върху дълготрайни активи на дружеството.


Чл. 13. Правомощията на едноличния собственик на капитала се изброяват в учредителните актове, съответно в уставите на общинските търговски дружества – еднолични търговски дружества.

РАЗДЕЛ ПЕТИ

ОБОСОБЕНИ ПРАВИЛА ПРИ СКЛЮЧВАНЕ НА 

НЯКОИ ВИДОВЕ ДОГОВОРИ


Чл. 14. (1) Сключването на разпоредителни сделки с дълготрайни активи на общински еднолични търговски дружества, се извършва само след одобрение  на едноличния собственик на капитала, след провеждане на публичен  търг или публично оповестен конкурс при условията и по реда на РАЗДЕЛ 12.  Не се изисква одобрение от едноличния собственик на капитала за разпореждането с движими и недвижими вещи на общинско лечебно заведение - еднолично търговско дружество, съставляващи дълготрайни материални активи, в случаите когато общата им стойност за текущата година не надхвърля 5 на сто от балансовата стойност на дълготрайните активи на дружеството към 31 декември на предходната година. 
(2) В отделни случаи с разрешение на едноличния собственик на капитала, сключването на договори за продажба, замяна и наем може да се извърши без търг или конкурс след преговори с потенциални купувачи или наематели.
(3) Алинея 1 не се прилага при сключване на договори с други общински еднолични търговски дружества или общински учреждения.

(4) Търговските дружества с общинско участие в капитала могат да отдават под наем  имоти  или части от тях, внесени от общината като непарична вноска в капитала им, или да учредяват ограничени вещни права върху такива имоти чрез публичен търг или публично оповестен конкурс по реда на РАЗДЕЛ 12. Срокът на договорите за наем и за правото на ползване за тези имоти не може да бъде по-дълъг от 10 години.

(5) При извършване на разпоредителни сделки с дълготрайни активи на еднолични търговски дружества с общинско участие, пазарните оценки се изготвят от оценител на имоти по смисъла на § 1, т. 4 от ДП на ЗОС и  се одобряват от Общинския съвет.
РАЗДЕЛ ШЕСТИ

ЗАДЪЛЖЕНИЯ НА ПРЕДСТАВИТЕЛИ НА ОБЩИНАТА В ТЪРГОВСКИТЕ ДРУЖЕСТВА, В КОИТО ОБЩИНАТА Е АКЦИОНЕР ИЛИ СЪДРУЖНИК


Чл. 15. В дружествата с ограничена отговорност, в които Общината е съдружник, лицата, упълномощени да представляват Общината в общото събрание на съдружниците по реда на чл. 9 от тази наредба, вземат предварително съгласие от Общинския съвет при изразяване на становище по следните въпроси:


1.Изменяне или допълване на дружествения договор;


2.Приемане или изключване на съдружник, даване на съгласие за прехвърляне на дружествен дял на нов член или на съдружник;


3.Намаляване или увеличаване капитала на дружеството;


4.Придобиване и отчуждаване на недвижими имоти и вещни права върху тях;


5.Решение за допълнителни парични вноски;


6.Решение за участие в други дружества;


7.Преобразуване и прекратяване на дружеството.


Чл. 16. (1) Когато в общите събрания на акционерните дружества, в които общината е акционер, се обсъждат въпроси, относно изменяне или допълване на устава; намаляване или увеличаване на капитала; преобразуване или прекратяване на дружеството, лицата, упълномощени по реда на чл. 9 да представляват общината, са длъжни да гласуват, съгласно предварително прието от Общинския съвет решение.


(2) При избор на членове на съвета на директорите или на надзорни съвети в дружествата по ал. 1, упълномощеното лице, представляващо общината в общото събрание, предлага такъв брой членове, който съответства на не по-малко от пропорционалното участие на общината в капитала на дружеството.

РАЗДЕЛ СЕДМИ

СЪСТАВ НА ОРГАНИТЕ НА ОБЩИНСКИТЕ ТЪРГОВСКИ ДРУЖЕСТВА – ЕДНОЛИЧНИ ТЪРГОВСКИ ДРУЖЕСТВА


Чл. 17. (1) Управители и контрольори  на общински търговски дружества с ограничена отговорност, могат да бъдат физически лица.


(2) Членове на изпълнителни или контролни органи на общински търговски дружества – еднолични търговски дружества, могат да бъдат физически лица. Ако уставът на общинското търговско дружество – еднолично акционерно дружество допуска, член на орган на дружеството може да бъде и юридическо лице.


(3) Броят на членовете на съвета на директорите или на надзорния съвет на общинските търговски дружества – еднолични акционерни дружества не може да надвишава трима души. По-голяма численост може да се определи със съгласието на Общинския съвет.

(4) (Нова, приета с Решение №156/27.06.2024г.) Управителят на едноличното дружество с ограничена отговорност:

1. Организира и ръководи дейността на дружеството съобразно закона и в съответствие с учредителния акт, настоящата наредба, решенията на общински съвет;

2. Представлява дружеството;

3. Осъществява правомощията на работодател по отношение на работещите в дружеството;

4. Решава всички въпроси, които не са от изключителна компетентност на Общото събрание;

5.Представя на Кмета и на Общинския съвет доклад за дейността и тримесечни отчети за финансовото състояние на дружеството в срок до 15-то число на месеца, следващ отчетното тримесечие, а след приключване на финансовата година - годишен счетоводен отчет и информация за изпълнение на бизнес програмата за управление на дружеството.

6. Предоставя на Кмета за оповестяване на интернет страницата на общината информацията по глава седма от Правилника за прилагане на Закона за публичните предприятия в посочените формат, съдържание и срокове.

(5) (Нова, приета с Решение №156/27.06.2024г.) Съветът на Директорите:

1. Представлява дружеството в съответствие с разпоредбите на устава на дружеството;

2.Възлага управлението на дружеството на един от своите членове - изпълнителен член
3. Одобрява щатното разписание на дружеството;

4. Решава всички въпроси, които не са от изключителна компетентност на Общински съвет, респ. на Кмета на Общината.

5. Представя на Кмета и на Общинския съвет отчет за финансовото и икономическото състояние на дружеството, в срок до 15-то число на месеца, следващ тримесечието, а след приключване на финансовата година - годишен счетоводен отчет, придружен с одитен доклад и отчет по изпълнение на бизнес програмата за управление на дружеството.

6. Предоставя на Кмета за оповестяване на интернет страницата на общината информацията по глава седма от Правилника за прилагане на Закона за публичните предприятия в посочените формат, съдържание и срокове.

(6) (Нова, приета с Решение №156/27.06.2024г.) Управител или член на колективен орган за управление и контрол на публично предприятие може да бъде български гражданин или гражданин на Европейския съюз, на държава - страна по Споразумението за Европейското икономическо пространство, или на Конфедерация Швейцария, който:

1. има завършено виеше образование;

2. има най-малко 5 години професионален опит;

3. не е поставен под запрещение;

4. не е осъждан за умишлено престъпление от общ характер;

5. не е лишен от правото да заема съответната длъжност;

6. не е обявен в несъстоятелност като едноличен търговец или неограничено отговорен съдружник в търговско дружество, обявено в несъстоятелност, ако са останали неудовлетворени кредитори;

7. не е бил член на управителен или контролен орган на дружество, съответно кооперация, прекратени поради несъстоятелност през последните две години преди назначаването, ако са останали неудовлетворени кредитори;

8. не е съпруг/съпруга или лице във фактическо съжителство, роднина по права линия, по съребрена линия - до четвърта степен включително, и по сватовство - до втора степен включително, на управител или член на колективен орган за управление и контрол на същото публично предприятие;

9. не заема публична длъжност по чл. 6, ал. 1, т. 1 - 35 и т. 38 и 39 от Закона за противодействие на корупцията, не е член на политически кабинет и секретар на община;

10. не извършва търговски сделки от свое или от чуждо име;

11. не е съдружник в събирателни, в командитни дружества и в дружества с ограничена отговорност;

12. не е управител или член на изпълнителен или контролен орган на друго публично предприятие;

13. отговаря на други изисквания, предвидени в устава на дружеството.

(7) (Нова, приета с Решение №156/27.06.2024г.) Забраните по ал. 6, т. 10 и 11 се прилагат, когато се извършва дейност, сходна с дейността на дружеството."


Чл. 18. (1) (изм. с Решение № 156/27.06.2024 г.) Не могат да бъдат управители и изпълнителни членове на съветите на директорите и на управителните съвети лица, които работят по служебно или по трудово правоотношение, освен като преподаватели във виеше училище. Забраната не се отнася за управителите на лечебни заведения по смисъла на Закона за лечебните заведения.

 (2) (изм. с Решение № 156/27.06.2024 г.) Членовете на органите за управление и контрол са лица с разнообразна квалификация и професионален опит, съответстващи на спецификата на осъществяваните от съответното публично предприятие дейности, отговарят на определени критерии по отношение на репутация и почтеност и могат да отделят достатъчно време за изпълнение на възложените им задължения
 (3) (Отменена с  Решение № 156/27.06.2024 г.)

Чл. 19. Не могат да бъдат контрольори в общинско търговско дружество - еднолично дружество с ограничена отговорност:


1. Управителите, техните заместници и наетите лица в дружеството;


2. Съпрузите, родени по права или по съребрена линия до трета степен на лицата по т. 1;


3. Лишените с присъда или с административно наказание от правото да заемат материално-отчетническа длъжност;


4. Управителите и членовете на изпълнителни или контролни органи на друго общинско търговско дружество – еднолично търговско дружество.


5. Народните представители, министрите, зам.-министрите, председателите на комитети, областни управители, зам.-областни управители, кметове, зам.-кметове, кметски наместници, секретари на общини, изпълнителен директор и членове на Надзорния съвет на Агенцията за приватизация.


Чл. 20. ( Отменен с Решение №156/ 27.06.2024г.)
РАЗДЕЛ ОСМИ

ВЪЗЛАГАНЕ НА УПРАВЛЕНИЕТО И КОНТРОЛА НА 

ОБЩИНСКИТЕ ТЪРГОВСКИ ДРУЖЕСТВА – 

ЕДНОЛИЧНИ ТЪРГОВСКИ ДРУЖЕСТВА

Чл. 21. (1) (изм. с Решение №156/ 27.06.2024г.) Управлението и контрола на общинските търговски дружества - еднолични търговски дружества се възлага след провеждане на конкурс, освен случаите, когато Общинският съвет назначава временен управител, временен съвет на директорите или надзорен съвет. В случай на предсрочно прекратяване на договор за възлагане на управлението и контрола на общинско публично предприятие с член на негов едноличен или колективен орган на управление и контрол общинският съвет може временно, до провеждането на конкурс, но за срок не по-дълъг от 6 месеца, да избере нов член на този орган и без предхождаща избора конкурсна процедура.


(2) Контролът за спазване на дружествения договор и за опазване на имуществото на общинското търговско дружество – еднолично дружество с ограничена отговорност, както и контролът върху дейността на управителния съвет в общинското търговско дружество – еднолично акционерно дружество, се възлага с договори за контрол, сключени между всеки контрольор или член на надзорния съвет и органа, който упражнява правата на едноличния собственик на капитала.


(3) Преди сключването на договорите за управление и контрол с лица, които работят по основен трудов договор в държавната администрация, извън органа, упражняващ правата на едноличния собственик на капитала в съответното дружество, се изисква съгласието на работодателя по основния трудов договор.


Чл. 22. ( Отменен с Решение №156/ 27.06.2024г.)


Чл. 23. Договорите за управление и за контрол в общинските търговски дружества – еднолични търговски дружества, се сключват за срок до 3 години.


Чл. 24. (1) В договора за управление или за контрол се определят:


1.Правата и задълженията на страните;


2.Размерът на възнаграждението и начинът на плащането му;


3.Отговорността на страните при неизпълнение на договора;


4.Основанията за прекратяване на договора.


(2) В договора за управление с членовете на съвета на директорите, съответно на надзорния и на управителния съвет, се посочват вида и размера на гаранцията, която те дават за своето управление.


(3) Дадената гаранция се връща след прекратяването на договора за управление и след решенията на органа, който упражнява правата на едноличния собственик на капитала на дружеството, за освобождаване от отговорност. Когато гаранцията е била внесена в пари, на връщане подлежат и лихвите върху внесената сума.


Чл. 25. (1) В договора за управление или в договора за контрол с членовете на надзорния съвет органът, който упражнява правата на едноличния собственик на капитала в общинските търговски дружества – еднолични търговски дружества, определя бизнес-задача на дружеството, определена за целия срок на договора за управление и поотделно за всяка година, в съответствие със стратегията за развитие на дружеството.


(2) Бизнес-задачата съдържа конкретни икономически показатели, чието изпълнение, органите на управление, съответно надзорния съвет, следва да осигурят като: рентабилност, производителност, обем на продажбите, печалба или намаление на загуба, нови пазари, използване на съоръженията, поддържани на определен брой работни места, финансови задължения, инвестиции и др.


(3) Въз основа на бизнес-задачата управителите, съветите на директорите и управителните съвети разработват и приемат бизнес-програма за целия срок на действие на договора за управление и конкретно за всяка година.


Чл. 26. (1) Контрольорите, управителите, членовете на съветите на директорите, съответно на надзорните и управителните съвети в общинските търговски дружества – еднолични търговски дружества, се осигуряват за всички осигурителни случаи върху изплатеното възнаграждение за сметка на съответното дружество.


(2) Времето, през което лицата са работили по договори за управление или за контрол в общински търговски дружества  - еднолични търговски дружества и са били осигурени за всички осигурителни случаи, съгласно тези договори, се зачита за трудов стаж.


Чл. 27. (1) За лицата, работещи по договори за управление или за контрол в общински търговски дружества и осигурени, съгласно тези договори, за всички осигурителни случаи, се правят вноски във фонд “Професионална квалификация и безработица” за сметка на съответното дружество. Вноските се определят на базата на изплатеното възнаграждение, върху което се правят осигурителните вноски за Държавното обществено осигуряване.


(2) ОТМЕНЕНО 2008 
Чл. 28. (1) (изм. с Решение №156/ 27.06.2024г.) Договорите с управителите, контрольорите, членовете на Съветите на директорите се прекратяват с изтичане срока на договора, както и предсрочно:

1. по взаимно съгласие на страните;

2. по искане на лицето с предизвестие не по-малко от 3 месеца;

3. по искане на общинския съвет с предизвестие от 1 месец;

4.при преобразуване, приватизация или прекратяване на общинското еднолично търговско дружество;

5. в случай на смърт или при поставяне под запрещение;

6.при възникване на някое от обстоятелствата, обуславящо забрана или ограничение за лицето за изпълнение на съответните функции;

7. поради фактическа невъзможност на лицето да изпълнява задълженията си, продължила повече от 6 месеца.

8. осъждане на лицето за извършено умишлено престъпление от общ характер.

9.несъвместимост с изискванията по чл. 20 и чл. 23, ал. 2 от Закона за публичните предприятия.

10. с влизане в сила на акт, с който е установен конфликт на интереси по Закона за противодействие на корупцията;

11. при други условия посочени в договора. 

(2) Договорите с управителите, с членовете на съветите на директорите и с членовете на надзорните съвети могат да бъдат прекратени преди изтичане на срока от органа, който упражнява правата на едноличния собственик на капитала:

1. При неизпълнение на икономическите показатели, определени съгласно чл. 25, ал. 2;

2. При нарушение на закона, извършено при или по повод изпълнението на задълженията по договора или при нарушение на тази наредба;

3. При извършване на действия или бездействия на лицето, довели до влошаване на финансовите резултати на общинското търговско дружество – еднолично търговско дружество или от които са произтекли щети за дружеството.

(3) Договорите с контрольорите могат да бъдат прекратени преди изтичане на срока от органа, който упражнява правата на едноличния собственик на капитала, при условието на ал. 2, т. 2 или 3.

Чл. 29. (1) (изм. с Решение №156/ 27.06.2024г.) При вземане на решение за прекратяване на общинското еднолично търговско дружество, освен в случай на несъстоятелност, Общинският съвет назначава ликвидатор, като Кметът на общината въз основа на решението на Общинския съвет сключва договор с него.

 (2) (изм. с Решение №156/ 27.06.2024г.) Не могат да бъдат назначавани за ликвидатори лица, които:

1. от свое или от чуждо име извършват търговски сделки;

2. са съдружници в събирателни, командитни дружества и в дружества с ограничена отговорност;

3. са лишени с присъда или с административно наказание от правото да заемат материалноотчетническа длъжност;

4. заемат публична длъжност по чл. 6, ал. 1, т. 1 - 35 и т. 38 и 39 от Закона за противодействие на корупцията, или са член на политически кабинет или секретар на община;

5. са държавни служители или работят по трудов договор в държавната администрация;

6. Забраните по т. 1 и 2 се прилагат, когато се извършва дейност, сходна с дейността на дружеството.
(3) (Отменена с Решение №156/ 27.06.2024г.)
(4) В договора с ликвидаторите се определят:

1. Правата и задълженията на страните;

2. Размерът на възнаграждението и начинът на плащането му;

3. Отговорността на страните при неизпълнение на договора;

4. Срокът на приключване на работата.

РАЗДЕЛ ДЕВЕТИ

ОПРЕДЕЛЯНЕ ВЪЗНАГРАЖДЕНИЕТО НА ЧЛЕНОВЕТЕ

НА ИЗПЪЛНИТЕЛНИТЕ И КОНТРОЛНИТЕ ОРГАНИ

В ОБЩИНСКИТЕ ТЪРГОВСКИ ДРУЖЕСТВА


Чл. 30. (1) Възнагражденията на членовете на изпълнителните и контролните органи в общинските търговски дружества – еднолични търговски дружества, се определят от органа, който упражнява правата на едноличния собственик на капитала, съобразно поетите задължения и отговорности в сключения договор.


(2) Възнагражденията по договорите за управление и за контрол на членовете на изпълнителните и контролните органи се определят чрез бална оценка, образувана въз основа на резултатите за отчетното тримесечие по показателите и критериите от таблица – Приложение № 1 и определената стойност на една бална единица – в размер на 60 на сто от минималната месечна работна заплата, установена за страната за съответния месец.


(3) След приключване на всяко тримесечие, в зависимост от постигнатите през него стойности на показателите и критериите от таблица – Приложение № 1, се изчислява балната оценка и се преизчисляват месечните възнаграждения за отчетното тримесечие. Преизчислените възнаграждения се начисляват и изплащат с възнаграждението за последния месец на отчетното тримесечие. През първите два месеца на тримесечието членовете на изпълнителните и контролните органи получават авансово месечно възнаграждение въз основа на балната оценка на предходното тримесечие.


Изчисляването на балната оценка и размера на възнагражденията се извършва в търговското дружество на основата на нормативно установената отчетност. Информация за определените възнаграждения се представя тримесечно на органа, упражняващ правата на едноличен собственик на капитала.

РАЗДЕЛ ДЕСЕТИ

ПУБЛИЧНИ РЕГИСТРИ ЗА ТЪРГОВСКИТЕ ДРУЖЕСТВА С ОБЩИНСКО УЧАСТИЕ В КАПИТАЛА, ЗА ОБЩИНСКИТЕ ПРЕДПРИЯТИЯ, ЗА ЮРИДИЧЕСКИТЕ ЛИЦА С НЕСТОПАНСКА ЦЕЛ И ЗА ГРАЖДАНСКИТЕ ДРУЖЕСТВА, В КОИТО УЧАСТВА ОБЩИНАТА
Чл. 31. (1) В общината се създават и поддържат публични регистри за търговските дружества с общинско участие в капитала, за общинските предприятия, за юридическите лица с нестопанска цел и за гражданските дружества, в които участва общината.

(2) Образците на регистрите, редът за воденето и съхраняването им се определят с наредба на министъра на регионалното развитие и благоустройството и министъра на правосъдието.

(3) (Нова, приета с Решение №156/ 27.06.2024г.) Кметът на общината организира процедурата по оповестяване на тримесечните и годишни финансови отчети, анализи и доклади по чл. 29 от Закона за публичните предприятия за дейността на предприятията в съответствие със Закона за счетоводството и приложимите счетоводни стандарти, съгласно изискването на чл. 61 от Правилника за приложение на Закона за публичните предприятия.

(4) (Нова, приета с Решение №156/ 27.06.2024г.)  Кметът на общината организира процедурата по оповестяване на годишния обобщен доклад за резултатите от дейността на общинските публични предприятия, съдържащ информацията по чл. 22 от Правилника за прилагане на Закона за публичните предприятия. Докладът се публикува на интернет страницата на Община Нова Загора в срок до 31 октомври на следващата година.

РАЗДЕЛ ЕДИНАДЕСЕТИ
УЧАСТИЕ НА ОБЩИНАТА В ГРАЖДАНСКИ ДРУЖЕСТВА И В СДРУЖЕНИЯ С НЕСТОПАНСКА ЦЕЛ.
Чл. 32. (1) Общината може да осъществява стопанска дейност чрез граждански дружества по Закона за задълженията и договорите или чрез сдружения с нестопанска цел при условията и по реда на Закона за юридическите лица с нестопанска цел.
(2) Общината може да участва само в формите на стопанска дейност по ал. 1, при условие, че отговорността й не надвишава размера на дяловото й участие.
Чл. 33. Участието на общината в гражданско дружество по Закона за задълженията и договорите се разрешава с Решение на Общинския съвет, с което:

1. се определя вида и размера на вноската, с която общината ще участва в гражданското дружество;

2. се определят представителите на общината в гражданското дружество;

3. се определя участието на общината в печалбата и загубите на дружеството;
4. се определят условията за прекратяване на членството в дружеството;
5. се одобрява проекта на договор за създаване на гражданското дружество.

Чл. 34. Участието на общината в сдружения с нестопанска цел при условията и по реда на Закона за юридическите лица с нестопанска цел се разрешава с Решение на Общинския съвет, с което:

1. се определя вида на дейност съгласно чл. 2 от ЗЮЛНЦ;

2. се определя вида и размера на вноската, ако се предвижда такава, с която общината ще участва в сдружението или се одобрява членския внос, когато се взема решение за участие в съществуващо сдружение с нестопанска цел;

3. се одобрява устава на сдружението с нестопанска цел;
4. се определят представителите на общината в сдружението с нестопанска цел.

РАЗДЕЛ ДВАНАДЕСЕТИ
УСЛОВИЯ И РЕД ЗА ПРОВЕЖДАНЕ НА ПУБЛИЧНИ ТЪРГОВЕ И ПУБЛИЧНО ОПОВЕСТЕНИ КОНКУРСИ ЗА СКЛЮЧВАНЕ НА ДОГОВОРИ ЗА НАЕМ И РАЗПОРЕЖДАНЕ С ДЪЛГОТРАЙНИ АКТИВИ НА ОБЩИНСКИТЕ ТЪРГОВСКИ ДРУЖЕСТВА.
ПУБЛИЧНИ ТЪРГОВЕ

Чл. 35а. (1) По реда на този раздел  се уреждат условията и реда за провеждане на публични търгове и публично оповестени конкурси, за сключване на договори за наем и разпореждане с дълготрайни  активи на общинските търговски дружества.

Чл. 36. (1) Процедурата по провеждането на публичен търг в случаите на чл. 14 се открива със заповед на управителния орган на дружеството, която съдържа:

1. описание на имота или веща предмет на търга;

2. вида на търга - с тайно или явно наддаване;

3. начална тръжна цена;

4. начин на плащане и евентуални обезпечения;

5. дата, място и час на провеждане на търга;

6. състава на комисията по провеждане на търга;

7. специални изисквания към участниците, когато това се налага от вида на обекта;

8. размер на депозита за участие;

9. размер на гаранция по изпълнение на договора за отдаване под наем;

10. дата на повторния търг за случаите по чл. 38, ал. 3.
11. други тръжни условия.

(2) Със заповедта по ал. 1 се утвърждават тръжната документация, условията за оглед на обекта и крайният срок за приемане на депозитите за участие.

(3) Комисията по провеждането на търга се състои от 3 до 5 членове, като задължително в нейния състав се включва правоспособен юрист. 
(4) В заповедта за назначаване на комисията се определят и двама резервни членове.

(5) Определеният депозит за участие в търга не може да бъде по-малък от 20% от началната тръжна цена за случаите когато публичния търг се провежда за отдаването под наем, и по-малък от 30% от началната тръжна цена за случаите на разпореждане с  дълготрайни материални активи. Приемането на депозитите се преустановява най – малко един ден преди датата на провеждане на търга.

(6) В случаите когато публичен търг се провежда за отдаване под наем на дълготрайни активи не е задължително изготвянето на тръжна документация.

Чл. 37. (1) Съобщение за търга  с изключение на състава на комисията се публикува в един местен вестник най – малко 15 дни преди крайния срок за внасяне на депозити за участие, и се обявява на видно място за обявления в сградата на администрация на дружеството. В същия срок съобщението се публикува на интернет страницата на общинското дружество, а ако няма такава – на интернет страницата на община Нова Загора.
Чл. 38. (1) Търгът може да се проведе само в случай, че:

1. присъстват най-малко трима членове от комисията по чл. 36, ал. 3,  включително и юристът;

2. внесени са най-малко два депозита за участие.

(2) Когато на търга се яви само един кандидат от внеслите депозит за участие, търгът се отлага с 2 часа. Ако след този срок не се яви друг кандидат от внеслите депозит, явилият се кандидат се обявява за спечелил търга по предложената от него цена, която не може да бъде по-ниска от началната тръжна цена завишена с една стъпка.

(3) Когато в установения срок няма внесени депозити или е внесен само един депозит или не се яви никой от внеслите депозит кандидати, търг не се провежда. 

(4) В случаите по ал. 3, търгът се провежда повторно на дата определена в заповедта по чл. 36, ал. 1. 

(5) Ако на повторния търг се яви само един кандидат, той се обявява за спечелил по предложената от него цена, която не може да бъде по-ниска от началната тръжна цена завишена с една стъпка.

 (6) В случаите, когато се отлага започнат вече търг, поради невъзможност за продължаването му, обявените до този момент за спечелили участници за отделни обекти от имуществото - предмет на търга, запазват правата си.

Чл. 39. При възникване на обстоятелства, които правят невъзможно откриването на търга или неговото приключване, комисията съставя протокол, въз основа на който управителния орган на дружеството със заповед определя провеждането на нов търг.

Чл. 40. При публичен търг с явно наддаване председателят на комисията обявява първоначалната цена, от която да започне наддаването, и определя стъпката на наддаване.  Тя не може да бъде по-малка от 1 на сто и по-голяма от 10 на сто от началната цена.

Чл. 41. (1) Наддаването се извършва чрез гласно обявяване от участниците на последователни суми над началната цена, разграничени от председателя на комисията със звуков сигнал. Всяко увеличение трябва да бъде равно на стъпката на наддаването.

(2) Участниците обявяват високо и ясно предлаганите от тях суми.  Обявената от участника сума го обвързва към комисията и другите участници в търга без право на позоваване на грешка.

(3) Преди третото обявяване на дадено предложение, председателя на комисията предупреждава участниците, че това е последно обявяване. Ако няма други предложения, наддаването приключва със звуков сигнал от председателя, който обявява спечелилия търга, предложената окончателна цена и закрива търга.

Чл. 42.  В случай, че участниците в търга след изрична покана от председателя не изявят желание да купят или наемат, включително и по първоначално определената цена завишена с една стъпка, внесените от тях депозити не се връщат.  Не се връща и депозитът на участник, който е определен за спечелил търга, но откаже да заплати предложената от него цена. 

Чл. 43.  В случай, че в резултат на декласиране на участник остане само един кандидат, търгът се провежда и кандидатът се обявява за спечелил по предложената от него цена, ако не е по-ниска от обявената начална тръжна цена завишена с една стъпка.

Чл. 44. Публичен търг с тайно наддаване се провежда чрез подаване на писмени предложения от всеки участник в запечатан плик. Внеслите депозит за участие кандидати подават писмените си предложения в деня на провеждането на търга, по ред, определен в заповедта за организиране на търга. 

Чл. 45. (1) В предложението, поставено в плика, кандидата вписва наименованието на обекта на тьрга, предлаганата цена (цифром и словом), името си или наименованието на фирмата, след което го подписва.

(2) Всяко предложение, представено в незапечатан плик или което не съдържа данните по ал. 1 се обявява за нередовно и участника се декласира. 

Чл. 46. След откриване на търга комисията установява целостта на подадените пликове, проверява необходимите за участие в търга документи, след което председателя разпечатва подадените пликове.

(Чл. 47. (1) Председателят на комисията при отварянето на всеки плик проверява дали са спазени условията за участие в тьрга, обявява редовността на предложението и оповестява предложената цена.

(2) Комисията отбелязва върху всеки плик входящият номер на офертата на кандидата, името му, платежния документ за внесен депозит, предложената цена и другите обстоятелства по редовността на подадените документи.

(3) Предложенията се заверяват от членовете на комисията по търга и се подреждат според размера на посочените суми.

Редовно подадените оферти се класират според размера на предложената цена за обекта.  

За спечелил търга участник се обявява предложилият най – висока цена кандидат, което се съобщава пред всички участници и търгът се закрива.

 В случай, че двама или повече кандидати са предложили еднаква най – висока цена, търгът завършва с явно наддаване между тях, като наддаването започва от предложената цена, при стъпка на наддаване в размер на 10% от същата.

Чл. 48. След закриването на търга, комисията изготвя протокол за резултатите от него. Протоколът се подписва от членовете и от спечелилия търга и се представя на управителния орган на дружеството. Внесените депозити на неспечелилите търга участници се освобождават непосредствено след търга.

Чл. 49. (1) Въз основа на резултатите от търга управителният орган на дружеството сключва договор със спечелилия търга участник. 

(2) Внесеният депозит за участие в публичен търг за отдаване под наем на дълготрайни активи се връща след сключване на договор със спечелилия търга участник и представяне на платежен документ за платен едномесечен наем, както и гаранция за изпълнение на договора, представляваща парична сума в размер 20% от достигнатата в деня на търга годишна наемна цена. В случаите на разпоредителни сделки с дълготрайни материални активи, депозита на спечелилия търга участник не се връща и се прихваща от цената. 
Чл. 50. Спечелилият участник е длъжен в 14 дневен срок от обявяването на резултатите от търга да сключи договор.

(2) Ако лицето спечелило търга  не в 14 дневен срок не сключи договор, се счита, че то се отказва от сключването на договора. В този случай внесеният от него депозит се задържа.

(3) Собствеността или друго ограничено вещно право върху обекта предмет на търга се прехвърля от датата на сключване на договора.

ПУБЛИЧНО ОПОВЕСТЕН КОНКУРС

Чл. 51. (1) В случаите, когато освен размера на цената едноличният собственик на капитала е поставил специфични изисквания към предмета на сделката, и сключването и изпълнението й са подчинени на определени условия се организира публично оповестен конкурс.

 (2) Дълготрайни материални активи на дружеството могат да бъдат продавани чрез публично оповестен конкурс, след решение на едноличния собственик на капитала. В решението си едноличния собственик на капитала определя предмета на продажбата, приема конкурсните условия и пазарната цена, определена от оценител на имоти по смисъла на § 1, т. 4 от ДП на ЗОС.

Чл. 52. (1) Процедурата по провеждането на публично оповестен конкурс се
открива със заповед на управителния орган на дружеството. 
(2) Със заповедта по ал. 1 се определя:

1. наименование на обекта на конкурса;

2. първоначалната цена и условията на конкурса съгласно решението на едноличния собственик на капитала;
3. предназначението на обекта;

4. дата, място и час за провеждане на конкурса;

5. размер на депозита и срок за внасянето му;

6. условия за оглед на обекта;

7. срока, мястото и реда за подаване на предложенията;

8. състава на комисията по провеждане на конкурса;

9. утвърждава конкурсната документация, нейната цена, срок и място за
закупуване;

10. начин на заплащане на цената

11. други условия и изисквания към участниците, съобразно обекта предмет на
конкурса.


(3) Съобщение за конкурса се публикува в поне един местен вестник, най-малко 10 дни преди срока за подаване на предложенията.  Извлечение от заповедта, с изключение на т. 8, се обявява на видно място за обявления в сградата на администрация на дружеството. В същия срок съобщението се публикува на интернет страницата на общинското еднолично търговско дружество, а ако няма такава – на интернет страницата на община Нова Загора.

(4) Публично оповестен конкурс се организира и провежда от комисията по ал. 2, т. 8 в състав най-малко от петима члена, от които един правоспособен юрист. 

(5) Заседанията на комисията се считат за редовни ако присъстват трима от членовете, в това число юристът. За всеки конкурс комисията съставя протокол, в който отразява времето и мястото на провеждане на конкурса, състава на комисията, представените документи, постъпилите предложения, оценките за всяко от тях, класиране на предложенията и определяне на предложението, което най-пълно отговаря  на изискванията на конкурса.


(6) Конкурсната документация съдържа описание на обекта и предназначението му, условията и изискванията на едноличният собственик на капитала за обекта във връзка с целите на конкурса, началната цена и начина й на плащане, критерии за оценяване на предложенията, изчерпателен списък на изискуемите документи и проект на договора за продажба.


(7) Депозитът се определя в размер на  не по-малко от 20 % от началната цена.


(8) Участниците в конкурса представят предложенията си в запечатан плик, върху който отбелязват цялостното наименование на обекта на конкурса и адреса на подателя, извън плика -документи за закупена конкурсна документация и внесен депозит.


(9) Предложението трябва да съдържа наименование на обекта на конкурса, представяне на кандидата, предложена цена и разработки по условията на конкурса с конкретни данни  по тях. Допълнение или изменение на вече подадени предложения не се допускат.

(10) Комисията организира събирането и съхраняването на пликовете с предложенията  в специален регистър и ги вписва по реда на тяхното постъпване, като се отбелязва дата и час и техният входящ номер.


(11) След изтичане на срока за подаване на предложения, председателят на комисията проверява дали пликовете са запечатани, съобщава общия брой на предложенията и отваря  пликовете.


(12)  Не се разглеждат предложения, които са подадени извън срока, които са в незапечатан плик и не съдържат документите посочени в конкурсната документация по ал. 5.


(13) Комисията може да поиска от някои от участниците в определен срок да представят писмени обяснения или документи по направените от тях предложения. Тези обяснения и документи  не трябва да водят до изменение или допълнение на вече представените предложения.

Чл. 53. Комисията може да откаже да допусне до конкурса участник в случай, че установи непълнота на представените документи и неспазване на изискванията, посочени в документацията.
Чл. 54. След изтичане на срока за приемане на предложения, конкурсната комисия ги разглежда и изготвя протокол, в който оценява и подрежда представените предложения, като за спечелил конкурса се обявява участникът, чието предложение най-пълно удовлетворява конкурсните условия или е направил насрещни предложения, по-благоприятни от първоначалните условия. Протоколът се представя за утвърждаване на управителния орган на дружеството.

Чл. 55. Когато в срока постъпи предложение само от един кандидат, срокът за предаване на предложения за участие в конкурса може да се удължи до 30 дни по преценка на управителния орган, ако не се яви друг кандидат, кандидатът подал предложение се определя от комисията за спечелил конкурса, при условие, че  предложението му отговаря изцяло на изискванията.

Чл. 56 (1) Въз основа на резултатите от конкурса управителният орган на дружеството сключва договор със спечелилия търга участник. 

(2) Внесеният депозит за участие в публично оповестен конкурс за отдаване под наем на дълготрайни активи се връща след сключване на договор със спечелилия конкурса участник и представяне на платежен документ за платен едномесечен наем, както и гаранция за изпълнение на договора, представляваща парична сума в размер 20% от предложената годишна наемна цена. В случаите на разпоредителни сделки с дълготрайни материални активи, депозита на спечелилия конкурса участник не се връща и се прихваща от цената. 
Чл. 57. (1) Спечелилият участник е длъжен в 14 дневен срок от обявяването на резултатите от конкурса да сключи договор.

(2) Ако лицето спечелило конкурса  в 14 дневен срок не сключи договор, се счита, че то се отказва от сключването на договора. В този случай внесеният от него депозит се задържа.

(3) В случаите на ал. 2 за спечелил конкурса се обявява класирания на второ място участник, при условие, че не е изтеглил депозита за участие. 

(4) Собствеността или друго ограничено вещно право върху обекта предмет на конкурса се прехвърля от датата на сключване на договора.

ПРЕХОДНИ И ЗАКЛЮЧИТЕЛНИ РАЗПОРЕДБИ


§ 1. По смисъла на тази Наредба “лица, които работят по трудов договор в държавната администрация или в общинската администрация” са лицата, които заемат длъжности, посочени в постановление № 36 на Министерския съвет от 1997 г. за работната заплата в бюджетните организации и дейности през 1997 г. (обн. ДВ бр. 13/1997 г., изм. и доп. бр. 18 и 19 от 1997 г.)


§ 2. В случаите, когато търговските дружества, в които общината е акционер или съдружник, експлоатират обекти по чл. 4 или осъществяват дейности по чл. 5 от Закона за концесиите, лицата, упълномощени да представляват общината в общото събрание на съдружниците или на акционерите по реда на чл. 9 от тази Наредба, изпълняват задълженията си по чл. 15 и 16 от Наредбата, както и по учредяването на особени залози по реда на Закона за особените залози до влизането н сила на концесионния договор.


§ 3. Тази Наредба се приема на основание чл. 2, ал. 4 от Закона за общинската собственост.


Наредбата е приета с Решение № 130 от Протокол № 16/08.05.1997 г. на заседание на Общинския съвет - Нова Загора и е изменена с Решение № 227 от Протокол № 31/11.06.1998 г.  и с Решение № 332 от Протокол № 30/09.10.2001 г. и е доп. и изм. с Решение № 192/03.10.2008 г., Решение № 364/20.07.2012 г. и Решение № 156/27.06.2024 г.
ПРИЛОЖЕНИЕ № 1

ТАБЛИЦА

ЗА ПОКАЗАТЕЛИ И КРИТЕРИИ ЗА ОПРЕДЕЛЯНЕ НА БАЛНАТА ОЦЕНКА В ОБЩИНСКИТЕ ЕДНОЛИЧНИ ТЪРГОВСКИ ДРУЖЕСТВА

	№ по ред
	Показатели
	Критерии
	Бални единици

	1
	Стойност на дълготрайните материални активи
	1.1. до 500 млн. лв.

1.2. над 500 млн.лв. до 1500 млн.лв.

1.3. над 1500 млн.лв. до 5000 млн.лв.

1.4. над 5000 млн.лв.
	2,5

3,0

3,5

4,0

	2
	Средносписъчен брой на персонала
	2.1. до 100 души

2.2. от 101 до 500 души

2.3. от 501 до 1500 души

2.4. над 1500 души
	2,5

3,0

3,5

4,0

	3
	Рентабилност на продажбите
	3.1. без рентабилност

3.2. до 2 на сто

3.3. над 2 до 5 на сто

3.4. над 5 на сто
	-

1,0

1,5

2,0

	4
	Изменение на финансовия резултат
	4.1.запазване или увеличаване на

загубата

4.2. намаляване на загубата

4.3. намаляване на печалбата

4.4. запазване или увеличаване на

печалбата
	-

1,0

1,5

2,0

	5
	Изменение на обема на продажбите на стоки и услуги на едно лице по съпоставими цени
	5.1. намаление

5.2. запазване или увеличаване
	-

2,0

	6
	Задължения на дружеството
	6.1. неспазени срокове по текущите

задължения и/или необслужвани

редовно просрочени задължения

по сключени договори за

погасяването им.

6.2. спазени срокове по текущи

задължения и редовно

обслужвани просрочени

задължения по договорите за

погасяването им
	-

2,0

Наредба за упражняване правата на собственост на общината върху общинската част от капитала на търговските дружества

